M. Rehák, poslanec: (2003-06-25):
Výbor Národnej rady Slovenskej republiky pre hospodárstvo, privatizáciu a podnikanie predkladá Národnej rade Slovenskej republiky ako gestorský výbor návrh ročnej účtovnej uzávierky Fondu národného majetku Slovenskej republiky za rok 2002. Návrh ročnej účtovnej uzávierky Fondu národného majetku Slovenskej republiky za rok 2002 bol predložený na rokovanie Národnej rady Slovenskej republiky na základe § 32 ods. 3 zákona 92/1991 Zb. o podmienkach prevodu majetku štátu na iné osoby v znení neskorších predpisov. Predseda Národnej rady Slovenskej republiky svojím rozhodnutím č. 226 zo 7. mája pridelil návrh ročnej účtovnej uzávierky Fondu národného majetku Slovenskej republiky za rok 2002 na prerokovanie vo výboroch do 13. júna a v gestorskom výbore do 16. júna roku 2003, Výboru Národnej rady pre financie, rozpočet a menu a výboru pre hospodárstvo, privatizáciu a podnikanie. Ako gestorský výbor určil Výbor Národnej rady Slovenskej republiky pre hospodárstvo, privatizáciu a podnikanie a zároveň ho poveril vypracovaním spoločnej správy o výsledku prerokovania návrhu vo výboroch a predložením návrhu uznesenia Národnej rady Slovenskej republiky. Gestorskému výboru do začatia jeho rokovania neoznámili poslanci, ktorí nie sú členmi výborov uvedených v rozhodnutí predsedu Národnej rady, svoje stanoviská podľa § 75 ods. 2 rokovacieho poriadku. Výbory, ktorým bola pridelená parlamentná tlač na prerokovanie, zaujali nasledujúce stanoviská. Výbor Národnej rady pre financie, rozpočet a menu prerokoval návrh 11. júna 2003 a uznesením č. 93 odporučil Národnej rade Slovenskej republiky návrh ročnej účtovnej uzávierky Fondu národného majetku Slovenskej republiky za rok 2002, ktorá vykazuje celkový stav aktív a pasív vo výške 124,005 669 Sk, schváliť. Výbor Národnej rady pre hospodárstvo, privatizáciu a podnikanie prerokoval návrh 12. júna 2003 a uznesením č. 119 odporučil Národnej rade Slovenskej republiky návrh schváliť. Pozmeňujúce a doplňujúce návrhy výborov a poslancov v parlamentnej tlači neboli predložené. Gestorský výbor na základe rokovaní výborov Národnej rady Slovenskej republiky, ktorým bol návrh pridelený, odporúča Národnej rade Slovenskej republiky návrh ročnej účtovnej uzávierky Fondu národného majetku Slovenskej republiky za rok 2002 schváliť a prijať návrh uznesenia, ktorý je v prílohe spoločnej správy gestorského výboru. Spoločná správa výborov Národnej rady Slovenskej republiky o výsledku prerokovania návrhu ročnej účtovnej uzávierky Fondu národného majetku Slovenskej republiky za rok 2002 bola schválená uznesením č. 128 z 18. júna 2003. Gestorský výbor poveril spoločného spravodajcu výborov predložiť Národnej rady Slovenskej republiky spoločnú správu výborov o výsledku prerokovania návrhu ročnej účtovnej uzávierky Fondu národného majetku Slovenskej republiky za rok 2002 a poveril ho zároveň i právomocami podľa § 79 ods. 5 rokovacieho poriadku. To je z mojej strany všetko, môžete otvoriť rozpravu k predloženému materiálu. P. Rusko, podpredseda NR SR: Ďakujem pekne, pán poslanec. Otváram rozpravu k tomuto bodu. Konštatujem, že sa nikto neprihlásil písomne do rozpravy. Dávam možnosť prihlásiť sa ústne. Nikto sa neprihlásil. Ďakujem pekne. Uzatváram možnosť prihlásiť sa ústne do rozpravy. Konštatujem, že rozprava nebude. Prerušujem rokovanie o tomto bode programu. výročná správa o činnosti a hospodárení Študentského pôžičkového fondu vrátane účtovnej uzávierky za rok 2002 . Materiál ste dostali ako tlač 247 a spoločnú správu výborov máte ako tlač 247a. Dávam slovo predsedovi Rady Študentského pôžičkového fondu pánovi Jánovi Kamoďovi a prosím ho, aby materiál uviedol. J. Kamoďa, predseda Rady Študentského pôžičkového fondu: Vážený pán predsedajúci, vážené panie poslankyne a páni poslanci, predkladám správu o našom Študentskom pôžičkovom fonde, ktorý poskytuje pôžičky pre študentov prvého vysokoškolského štúdia študujúcich na slovenských školách už 8. akademický rok. Po novele zákona v roku 2000 počnúc akademickým rokom 2000/2001 fond začal poskytovať pôžičky aj študentom študujúcim na zahraničných vysokých školách a študentom v postavení zahraničného Slováka, ktorí študujú na slovenských vysokých školách. Celková suma požičaných peňazí za obdobie činnosti fondu je takmer 800 mil. Sk pre 37 385 študentov. Najväčší podiel žiadateľov o pôžičku viac ako 5 500 v každom akademickom roku bol zo strany študentov študujúcich na slovenských vysokých školách. Zvyšuje sa však už aj podiel žiadateľov, ktorí študujú na zahraničných vysokých školách. A o pôžičku požiadalo v akademickom roku 2000/2001 len 55 študentov študujúcich na vysokých školách v zahraničí a v školskom roku 2001/2002 to už bolo 77 žiadateľov a v súčasnosti je to 136 žiadateľov. Naopak, v akademickom roku 2000/2001 požiadalo o pôžičku 7 študentov so štatútom zahraničného Slováka a v nasledujúcich akademických rokoch je tam záujem o pôžičku len asi u okolo 3 žiadateľov a v súčasnosti tam ide o 4 žiadateľov. Zaujímavým prvokom je aj to, že v prípade potreby finančných zdrojov počas akademického roka pre študentov je Študentský pôžičkový fond v mnohých prípadoch záchranou. Fond po doručení žiadosti o pôžičku obratom zaslal vypracovanú zmluvu o pôžičke žiadateľovi a po podpise a dokladovaní bola poskytnutá pôžička vo výške prvých 8 000 korún už do 10 dní. Je len samozrejmé, že aj táto rýchlosť závisela od samotného študenta, v akom termíne bol schopný podpísanú zmluvu do fondu doručiť. I napriek tomu, že Študentský pôžičkový fond  možno charakterizovať ako jeden z hlavných prvkov sociálnej istoty študentov, ktorý môže pomôcť, v poslednom období cítime, že sa stáva v plánoch najmä nášho rezortu akýmsi druhoradým, len doplnkovým zdrojom pri riešení sociálnych problémov študentov vysokoškolákov. Na prvom mieste i napriek tomu, že celá študentská obec je zásadne proti tomu, sa kladie dôraz na poskytovanie pôžičiek prostredníctvom komerčných bánk na základe rôznych variantov, ktoré podľa našich skúseností len znemožňujú prístup k finančným zdrojom študentov za tvrdých podmienok a tiež v neprospech štátu v rámci štátnych dotácií, ktoré sa do rezortu školstva nikdy nevrátia. Predpokladáme, že fond svojimi hospodárskymi výsledkami za celú svoju činnosť a organizačnými schopnosťami vie postaviť na zelenej lúke pôžičkový dom študentov už aj doslova a do písmena, pretože zo zisku predchádzajúcich rokov zabezpečil fond kúpou svoje vlastné sídlo, ktoré je v stave rekonštrukcie a si zaslúži, aby sa pri plánoch v rámci rezortu vysokého školstva s ním rátalo v plnej miere. Vieme, že fond vytvára svojimi zákonnými ustanoveniami pri poskytovaní pôžičiek vysokoškolákom najvhodnejšie podmienky a po skončení vysokoškolského štúdia a pri splácaní pôžičky vytvára ešte ďalšie možnosti etablovania sa v bežnom živote. Je vecou politickej vôle, aby v budúcich rokoch, najmä ak sa bude uplatňovať systém plateného vysokého školstva, boli fondu vytvorené také podmienky, aby mohol poskytnúť pôžičku čo najväčšiemu počtu žiadateľov. Finančné zdroje budú neustále len v rezorte školstva, ktoré budú len dobre zhodnotené v prospech vzdelania a v prospech  budúcej mladej generácie. Ďakujem za pozornosť. (Potlesk.)